《喜刘世基至作诗留之》
宋代·谢薖

君家飞猿西，我寄跃马北。跃马望飞猿，渺若千山隔。

十载一会面，一年三寄书。书中无剩语，只有问何如。

去年秋风初，君马秣云卧。鹤立望君来，因鞭不我过。

今年薰风后，取道凌云来。解鞍愒我庐，握手慰我怀。

胸中所蕴藏，言下皆倾倒。挽留莫匆匆，索去还草草。

堂有鹤发母，室有蓬首妻。屋前虎豹怒，屋后鼯鼪啼。

远游纵未归，旅寓安得久。三年劳梦魂，一日接杯酒。

君归太早计，此乐未易辞。人事虽好乖，兴尽当语离。

壮时须摩厉，老矣但跛挈。荃兰本同芳，霜雪有一节。

君哦飞猿句，我和跃马诗。它时两相寄，抑亦慰相思。

作者简介：谢薖（kē）（1074～1116）字幼盘，自号竹友居士。抚州临川（今江西抚州）人。北宋著名诗人，江西诗派二十五法嗣之一。谢逸从弟，与兄齐名，同学于吕希哲，并称“临川二谢”。与饶节、汪革、谢逸并称为“江西诗派临川四才子”。